1420 – 1426

Ande in that yere, the xx day of May, the yere of oure Lorde
Ml cccc xx, the kyng come unto Troys, in Chaunpeyne, and there
he was worthely ressayvyde of alle the lordys spyrytualle and temporalle [th]at were there whithe the Kynge of Fraunce. And on
the morne the Kyng and Quene of Fraunce, and Dame Katerynne,
and the Duke of Burgayne, mette to gedyr in Synt Petrys
chyrche in Troys; whiche metyng was in the body of the chyrche.
Ande thenne they went upe to the hyghe auter, and there were
the artyculys of the pes redde, and the othys made on aythyr
partye. And thenne was the kyng and Dame Katerynne swryde
to-gedyr. And on the morne aftyr was Trenyte Sonday, that was
the iij day of June, the yere of oure Lorde Ml cccc xx, in the
chyrche of Troys, the kyng spowsyd Dame Kateryne, Kyng Charlys
doughter of Fraunce; and thenne he was made Regent of Fraunce,
and the convencyons of the whiche acordyd folowynge here aftyr,
that ys for to saye:—

Harry, by the grace of God, Kyng of Inglond, heyre and Regent
of Fraunce, and Lorde of Yrlonde, to perpetualle mynde to alle
Crystyn pepylle, ande to alle that ben undyr owre obeysaunce, we
notefy and declare that thoughe (fn. 1) here before dyvers tretes have
ben be twyne the moste excellente Prynce Charlis, owre fadyr of
Fraunce, and hys progenytours, for the pes to ben hadde be twyne
ij realmys of Fraunce and of Inglonde, the whiche here by forne
have borne no (fn. 2) frwte, we, consyderynge the grette harmys that have
ben, not oonly by twyne ij realmys for the grette devysyon [th]at hathe
ben be-twyne hem, but to alle hooly Chyrche, we have take a
trete whythe oure sayde fadyr and us, that for as moche as be the
bonde of matrymonye, i-made for the goode of the pes be-twyne us
and oure moste dyre modyr Isabelle hys wyffe, the same Charlis and
Isabelle ben made fadyr and modyr, and there fore take hem as
for owre fadyr and modyr, we shalle have and worschippe as hyt
syttythe and semy[th]e so worthy a prynce and a pryncesse too ben
i-worschippyde, pryncypally before alle othyr temporalle personys
of the worlde.

Alle so we shalle nought dystroble, nor dyssesyn, nor lette oure
sayde fadyr, but that he holde and procede (fn. 3) as longe as he levythe,
and holdythe, ande he possedythe at thys tyme, the crowne and
dygnyte of the ryalte of Fraunce, and rentys and profytys of the
same, to the sustenaunce of hys estate and chargys of the realme of
Fraunce, and owr modir al so holdyng as long as she levythe the
estate and dygnyte of the quene, aftyr the maner of the same realme,
whythe convenable and convenyante parte of the sayde rentys and
profytys.

Alle so that the fore sayde Kateryne shalle take and have dwer
in oure realme of Inglond, as [quenes of England] (fn. 4) here a-forne
were wonte to have and take, that ys for to saye, to the summa of
xl Ml scwtys yerely, of the whyche (fn. 5) ij shalle be worthe a nobylle
Englysche. Alle so the maners, weyis, and menys that we may,
whythe owte transgressyon or offensys ofte (fn. 6) i-made by us for to kepe
the lawys, customys, usagys, and ryghtys of owre said realme (fn. 7) of
Inglonde, [we] (fn. 8) shalle done owre labur and pursewe that the sayde
Katerynne, alsone as hyt may be done and be made sure, for to take
and for to have in owre sayde realme of Inglonde fro tyme of oure
dethe, the sayde xl Ml scutys yerly, of the whyche twyne shalle alle
way be worthe (fn. 9) a nobylle of Englysche mony.

Alleso yf hyt happe the sayde Kateryn to ovyr levyn us, she shalle
take and have in the realme of Fraunce, immediatly fro the tyme
of oure dethe, dower to the som of xx Ml frankys, [of] (fn. 10) and up
the londys, placys, and lordeschippys that helde and hadde Dame
Blaunche, sum tyme wyf of Phylyppe, befnelle (fn. 11) to oure sayde
fadyr.

Also that a-non aftyr the dethe of oure sayde fadyr, and fro thens
forwarde, the crowne of the realme of Fraunce, with alle the ryghtes
and the aportenaunce, shalle remayne and a byde to us and ben of us
and of oure ayrys for evyrmore. Ande for as moche as oure sayde
fadyr ys holdyn with dyvers sekenys in syche maner as he may
nought entende in hys owne person for to dyspose the nedys of the
fore sayde realme of Fraunce: therefore, durynge the lyffe of oure
sayde fadyr, the facultes and the excresisse of the governaunce
and disposyscyon of the goode publique and comyn profyte of
the sayde realme of Fraunce, [withe] (fn. 12) counselle of nobylle and
wyse men of the same realme of Fraunce, shalle be and a byde
to us soo that fro hens forwarde we may governe the same realme
of Fraunce be us, [and] (fn. 13) also by othyr that whythe yn the consayle
of the sayde nobylle, that we lyste or lykyn for to depute; the
whyche faculteys and excressisse of governaunce, thys beyng towarde
us, we shalle labur and purpose us spedefully, diligently, and trewly
to that that be and ought to be to the worschyppys of God and
of oure sayde fadyr and modyr, ande also to the comyn goode of
the same realme, with the conselle of the worthy, grete, and nobylle
of the same realme for to be defendyd, pesyde, and governyde after
the (fn. 14) ryght and equyte wylle.

Also that we to oure power shalle do that the corte of the
parlyment of Fraunce be kepte and observyd in hys auctoryte
and superioryte, and in alle that ys dewe there to, in alle maner of
placys that nowe or in tyme to comyn ys or shalle be subjecte to
oure sayde fadyr.

Also we to oure power shalle defende and kepyn every chone and
alle the perys, noblys, cytteys, and townys, comynalteys, and synguler
personys nowe or in any tyme to comyng subjectys to oure fadyr
and to us, in owre (fn. 15) ryghtys, customys, pryvelegys, fredams, and
franches longynge dewe unto us, in alle maner of placys nowe or in
tyme comyng subjectys to oure fadyr and to us. Also that we
delygently and trewly shalle travayle unto oure power and to that
justyse be admynystryde and done in the same realme of Fraunce,
and aftyr the lawys, customys, and ryghtys of the same realme of
Fraunce, whytheowtyn personalle exepsyon, and that we shalle
ke[pe] and holdynne the subjectys of the same realme in tranquyllyte
and pes, and to owre pouer we shalle defendyn hem (fn. 16) ayens alle maner
of violens and oppressyon.

Also to oure pouer we shalle purpose and do that able (fn. 17) personys
and profytable be takyn yn to offys as welle of justys of the Parlyment, as of baylyagys, senescallis, provestys, and othyr offycys
longyng to the governaunce of demaynes (fn. 18) and of othyr officis in
the sayde realme of Fraunce for the goode, ryght, and pesyble
[rule] (fn. 19) in the same realme, and for admynystracyon that shalle
be commyttyd unto hem, and that they be syche personys that aftyr
the lawys and ryghtys of the same realme, and for the utilyte and
profyte of oure sayde fadyr, and at (fn. 20) the fore sayde realme, ought
to be take and depudyd unto the same offysys.

Also that we to oure pouer, and as sone as hytt may compen
dyusly be done, we shalle travayle [for to] (fn. 21) put in obedyens of oure
sayde fadyr alle maner of citteys, townys, castellys, placys, cuntreys,
and personys whythe yn the realme of Fraunce ennobedient and
rebellys to oure sayde fadyr, holdyng with the party that ben callyd
Dolfyn or Armanak.

Also that we may the more comodyusly, seurly, and frely exersisse
and fulle fylle thes thynges afore sayde, hit ys also accordyd that
worthy grete nobylles and astates of the same realme of Fraunce,
as welle spyrytualle as temporalle, and also cytteys, notablys, and
comynalteys, cytezyns, and burgeys of townys of the realme of
Fraunce, that be obesyaunt at thys tyme to oure sayde fadyr,
shalle make thes othys that folowyn:—

Fyrste, to us, beryng the faculte and exersisse of disposission and
governaunce of the sayde comyn profyte, and to oure hyestes and
commaundementys that (fn. 22) shalle mekely and obedyently [obeie] (fn. 23)
and entende in alle maner of thyng consernynge the excersise of
governaunce of the same realme.

Also that the worthy grete noblys and astatys of the sayde realme
of Fraunce, as welle spyrytualle as temporalle, and also citteys and
townys, and notabylle comynalteys, and cyttesyns and burgeys of
the sayde realme, in alle maner of thyngys, welle and trewly shalle
kepe and to oure pouer shalle do kepe of alle as moche as to them
longythe or to any of hem, alle the thyngys that bene a-poyntynde
or accordyde by twyxt oure sayde fadyr and modyr and us with
the counselle of hem whome (fn. 24) we lyste to calle to.

Also that contynually fro the dethe, and aftyr the dethe, of oure
sayde fady[r] Charlys, they shalle be oure trewe lyge men and owre
ayrys, and they shalle ressayve and admyt us for hyr lyge and hyr
soverayne lorde and verry Kyng of Fraunce, and for suche us (fn. 25)
obeye with owte opposicyon, contradicyon, or deficulte; and, but hit
bene to owre fadyr duryng hys lyf, nevyr aftyr thys day they shalle
obeye to man as Kynge or Regaunte of Fraunce, but to us and to
owre ayrys.

Also that they shalle not bene in conselle, helpe, or assente that
we lese lyffe or lym, or ben takyn with any takyng, that we suffer
harme or dyvysyon in persone, astate, worschippe, or goodys, but yf
they knowe any suche thyng for to bene done, caste, or imagyd
agayne us, they shalle let hit to hyr power, ande they do us to wyte
ther of as hastely as they may, by hem selfe, or by message, or by
letters.

Also that alle maner of conquestys that shalle be made be us
of Fraunce up on the same inobedyentes (fn. 26) owte of the duche of
Normandy shalle be done to the profytys of oure sayde fadyr;
and that to owre power we shalle do alle the maner of landys and
lordschippys that ben in the placys so to be conqueryd longyng to
personys obeynge to oure sayde fadyr, whyche shalle swere for to
kepe thys present accorde, and shalle be restoryd to the same
personys to wham they longe to.

Also that alle maner of personys of Holy Chyrche benefysyd in
the duchye of Normandy, or in any othyr place in the realme of
Fraunce, subjectys to us, [which] (fn. 27) ben obedyent to owre sayde
fadyr, and faveryng the party of the Duke of Burgayne, to the
whyche shalle swere to kepe thys present a corde shalle rejoyse
pesabylly hyr benefysys of Hooly Chyrche in the duchye of
Normandye, or in any othyr placys nexte above sayde.

Also that alle maner chyrchys, unyversyteys, and studyys
generalle, also collegys of studyers, and othyr collegys of Holy
Chyrche, beyng in placys nowe or in time to come subjecte to
owre sayde fadyr, or in the duchye of Normandye or othyr placys
of the realme of Fraunce subjecte to us, shalle ressayve hyr ryghtys,
hyr possessyons, rentys, prerogatyvys, liberteys, and fraunchessys
longyng or dewe to hem in any maner wyse in the sayde realme of
Fraunce, [savyng the right of the crowne of Fraunce] (fn. 29) and of
ayther (fn. 30) othyr person.

Also by Goddys helpe, whenne hit happythe us to come to the
crowne of Fraunce, the duchye of Normandy, and also othyr placys
conqueryd by us in the realme of Fraunce, shalle bowe undyr the
commaundement, obeysaunce, and monarchye of the crowne of
Fraunce.

Also that we shalle enforce us and done for oure power that
recompence be made by oure sayde fadyr, with owt dymycyon (fn. 31) of
the crowne of Fraunce, to personys obeynge to hym and faverynge
to the party, that ys to say, to [th] (fn. 33) Duke of Burgayne, to whom
longythe landys, lordeschippys, rentys, and othyr possessyons in the
same Duchye of Normandye or othyr placys in the realme of
Fraunce conqueryd by us [hidertoward given by us], (fn. 32) in placys and
londys gotyn or to be gotyn and ovyrcome in the name (fn. 33) of oure
sayde fadyr up on rebellys and inobedyente to hym; and yf hyt so
be that lyke maner recompence be nought made to the sayde personys
by the lyfe of owre sayde fadyr, we shalle make that recompe in
suche maner, placys, and goodys, whanne hit happythe us, by
Goddys helpe, to come to the crowne of Fraunce. And yf hyt
so happe that the londys, lordeschippys, rentys, possessyons, that
longythe to suche maner personys in the same duchye and placys
[that] (fn. 34) ben nought genyfe (fn. 35) by us, the same personys shalle be
restoryde to hem with owte any delay. Also that duryng the
lyfe of oure sayde fadyr, in alle placys nowe or in tyme comyng
subjectys to hym, lettyrs of comyn justyse, and also grauntys of
offys, gyftys, pardonys, or remyssyons, shalle be wrete and procede
undyr the name ande the sealle of oure sayde fadyr. And for as
moche as sum synguler cas may be-falle that may nought be forne
sene by mannys wytte, in the whyche hit myght be necessary and
honustefulle that we doo wrytte oure letters in suche maner cas,
yf any happe, for the goode surete of oure sayde fadyr, and for
the governaunce that longythe unto us, [as] (fn. 36) hyt ys be-fore sayde,
and for to eschewe perellys that other (fn. 37) wyse myght falle in [places] (fn. 38)
subjecte to oure sayde fadyr, to wrytte oure letters, by the whyche
we shalle commaunde, carge, and defende aftyr the nature and
qualyte of the nedys in oure fadyrs be halfe, ande of owrys as
Regente of Fraunce.

And also durynge oure fadyrs lyfe we shalle nought nempne nor
wrytte us Kyng of Fraunce, but utterly we shalle abstayne us
fro that name as longe as oure fadyr lyvythe.

Also we shalle nowe put in possessyons (fn. 39) or exaccyons, or do
put, to the subjectys of owre fadyr, with owte cause resonable and
necessary, non (fn. 40) othyr wyse thanne for comyn goode of the sayde
realme of Fraunce, and aftyr teseyng (fn. 41) and axkyng of the lawys ande
customys, resonabylle and aprovyde, of the same realme.

Also that we shalle travayle for owre power, to the effecte and to
the avyse and a-sent of three (fn. 42) estatys of eythyr othyr (fn. 43) realmys of
Fraunce and of Inglonde, al maner obstaculys done a-way in thys
party, that bene (fn. 44) ordaynyde and provyde, that frome (fn. 45) the tyme that
we or any of owre eyrys come to the croune of Fraunce, bothe
crounys, that ys to say, of Fraunce and of Inglonde, perpetually to
bene togedyr in one and in the same person, that ys to say, fro oure
fadyrs lyfe, (fn. 46) and fro thens terme of oure lyfe; and fro thens
forwarde, yn the personys of oure ayrys that shalle bene, one aftyr
a nothyr. And that bothe realmys shalle be governyd, fro that
we or any of oure ayrys comyn to the same, nought severally (fn. 47)
undyr dyvers kyngys in any tyme, but undyr one and that same
[person] (fn. 48) whiche the tyme shalle be kynge of bothe realmys and
soverayne lorde as hyt ys above fore sayde; kepyng, nevyrtheles, in
alle maner of eythyr (fn. 49) thyngys and lawys, nought makyng subjecte
in any maner of wyse one of the same realmys on to the othyr, or
puttyng (fn. 50) or submyttyng the ryght, lawys or usagys of [oon of the
seid realmes to the rightes, lawes, custumes, and usages of] (fn. 51) that
othyr of the same.

Also that same (fn. 52) forwarde perpetually shalle be stylle yn reste;
and in alle maner of wyse shall cese alle maner of dyssencyons,
hatys, and rancoure, envyes, and warrys, bytwyne the same realmys
of Fraunce and of Inglond and pepylle of the same realmys, drawing
to a-corde of the same pes. And there shalle be fro hens forthe
and evyrmore and shalle folowe pes and tranquyllyte and goode
acorde and comyn affeccyon and stabylle frendeschyppe be-twyne
the same realmys and hyr subjectys be-fore sayde; and the same
realmys shalle helpe hem selfe with hyr consellys, helpys, and
comyn assentys ayenste alle maner of men that enforce hem for to
done or for to be ymagenyd wrongys, harmys, dyssesys, or grevaunce
to hem or aythyr of hem to othyr, and they shalle be conversaunt,
and marchauntyse to-gedyr frely and sewrely, payng the custome
and devoyrys dewe and customyde.

And also that alle tho confyderyd (fn. 53) ande aleyde to oure sayde
fadyr and the realme of Fraunce be-fore sayde, and also oure confyderatys of the realme of Inglonde be-fore sayde, the whyche in
viij monythys fro (fn. 54) the tyme of thys accorde of pes notefyed to hem
we (fn. 55) wylle declare by oure letters to hem that wylle (fn. 55) drawe unto thys
accorde, and that wylle be comprehendyd undyr thys tretys and
accorde of thys pes, ys, (fn. 56) savynge, nethertheles othyr of the same
crownys, and alle so alle maner accyons, ryghtys, and remedyes that
longyn to oure sayde fadyr and hys subjectys, and to us and to oure
subjectis a-gayne suche maner alyes and confyderatys.

Also that nayther oure fadyr, neythyr oure brothyr the Duke of
Burgayne, shalle be-gyn to make whythe Charlys cheryng hym
selfe for the Dolfyn of Venys (fn. 57) any trety or pes accorde, but of
counsellys and assent [of] alle and (fn. 58) eche of us thre, or of othyr (fn. 59)
astatys of aythyr of the same realmys.

Also that we [with the] (fn. 60) assent of oure brothyr of Burgayne
and othyr of the nobylle a-perys of the realme of Fraunce, the
whyche there to owyn to be callyd, shalle ordayne for hyr governaunce of the persone of oure sayde fadyr, sykerly, lyvyngly, and
honestely, aftyr the askynge of hys ryalle astate and dygnyte, by
the maner that shalle be to the worschyppe of God, and of owre
fadyr, and of oure realme of Fraunce. And alle maner of personys
that shalle be a boute owre sayde fadyr to done hym personalle
servyse, nought only in offyse, but in alle othyr servyse, as welle
[to] (fn. 61) nobyllys as [to] (fn. 61) othyr, shalle ben suche as hathe bene borne
in the same realme of Fraunce, or yn place that ben lanyage of
Fraunce, good, wyse, trewe, and able (fn. 62) to the fore sayde servyse.

And owre sayde fadyr shalle dwelle in notabylle placys of hys
obedyens, and no where ellys.

Where-fore we charge and commaunde owre sayde legys and
subjectys, and othyr beyng undyr oure obedyens, that they kepyn
and do kepyn in alle that longythe to hem thys accorde and pes,
aftyr the forme and maner as hyt ys accordyd; and they attempte
in no maner wyse thyng that may be peegydyse or contrarye to the
same accorde and pes, be payne of lyfe, and alle that [thei] (fn. 63) may
forfete agayne us.

And thenne, aftyr the feste and solempnyte was done of that
maryage, the kyng conqueryd many townys and castellys in
Normandy. And thenne the kynge layde sege to Myleu sur-Sen;
and duryng the sege the mayre and the sherevys of London were
chosyn. And at that syge laye the Kynge of Fraunce, the Kynge
of Inglonde, and the Kynge of Scottys, and the Quene of Fraunce,
and the Quene of Inglonde, with hyr mayny, &c.

Wylliam Cambryge, Mayre of London

John Butlere

A° ix°.

John Wellys

Ande that same yere, on Candylmasday yn the mornynge, the
kyng com in to Inglonde and the quene with hym and they londyd
at Dovyr; ande the xiiij day of Fevery the kyng com to London,
and the xxj day of the same monythe was crownyde at Westemyster;
and the solempnyte was done in chyrche of Synt Petyr, and she
was brought fulle worthely towarde [th]e palys into the grete halle, &c.

Nowe of the statys and of the coronacyon of Quene Kateryn and
of othyr manyr of servyse. Fyiste the quene sette in hyr astate,
and the Archebyschope of Cantyrbury and the Byschoppe of Wynchester sate on the ryght syde of the quene, and they were servyd
nexte unto the quene every cours coveryde as the quene; and on the
lyfte syde was the Kyng of Schottys sette in hys a-state uppon the
lyfte syde of the quene, that was servyd alle wey nexte the quene
and the byschoppys a-fore sayde; the Duchyes of Yorke and the
Countas of Huntyngdone satte in the same syde, and the Duke of
Gloucester was ovyr seer, the Erle of Marche knelyng on the hye
deys on the ryght syde of the quene and held a cepture in hys
hond of the quenys, and the Erle Marchelle knelyng on the lyfte
syde at the dyes and helde anothyr cepture of the quenys; and the
Countasse of Kentt was syttyng at hyr ryght fote of the quene
undyr the tabylle, and the Counteys Marchalle sate on the lyfte
syde of the quene undyr the tabylle; Syr Rycharde Nevyle kervyr
before the quene, the Erle of Sowthefolke (fn. 64) cuppe berer, Syr John
Stywarde sewer unto the quene, the Lord Clyfforde panter in the
stede of the Erle of Warwyke, the Lorde Wylleby butler in stede of
the Erle of Arundelle, the Lorde Gray Ryffyn naperer, the Lorde
of Audely amyner (fn. 65) in stede of the Erle of Cambryge, the Duke of
Bedforde Constabylle of Inglond, the Erle of Warwyke Stywarde of
Inglond in stede of the Duke of Clarence, the Erle of Worceter
Marchalle of Inglonde in the stede of the Erle Marchelle, &c.

The maner of syttyng of the astatys(fn. 66)yn the halle at
Wystemyster.

Fyrste, the baronys of v Portys be-ganne the tabylle in the halle
on the ryght honde of the quene, and by nethe hem at the same
tabylle the bowgerys of the chauncery; and the mayre of London
and hys aldyrman be-ganne the borde on the lyfte syde of the
quene in the halle with othyr worthy comyners of the same cytte,
and othyr men benethe hem at the same tabylle. The byschoppys
beganne the tabylle in the myddys of the halle on the ryght honde
nexte the v Portys, the Byschoppe of London withyn the tabylle,
the Byschoppe of Dereham nexte hym whythe yn the tabylle, and
the Byschoppe of Bathe and the Byschoppe of Exceter be-fore
hem; the Byschoppe of Norwyche, and the Byschoppe of Saulysbury,
the Byschoppe of Syn Davys, and the Byschoppe of Bangar, the
Byschoppe of Lyncolle, the Byschoppe of Carlylle, and the Abbott
of Waltham with hem. And thenne aftyr them sate the justyse,
and worthy knyghtys and squeyers. And thenne the ladys be-ganne
the tabylle in myddys of the halle on the lyfte honde of the quene,
nexte the mayre of London. The Countasse of Stafforde, (fn. 67) sum
tyme doughter of the Duke of Gloucester; the Countesse of Marche (fn. 68)
hyr doughter; the Countasse of Arundelle; the Countesse of Westemerlonde; the Countasse of Northehormerlond; the Countasse of
Oxforde; the Lady Nevyle, (fn. 69) sum tyme the lordys wyffe Nevyle that
was sone to the Erle of Westemerlonde, and doughter to the Erle
of Somersette; Dame Margarete (fn. 70) the dukys doughter of Northefolke and suster to the Erle Marchalle; the yonger doughter (fn. 71) to the
Erle of Somersett; the Lady Ros; the Lady Clyfforde, suster to
Harry the Erle of Northehumberlond; the Lady Bergeveny; the Lady
Talbat; the Lady Wylby; the Lady Mawley; the wyffe of Rycharde
Nevyle, doughter to the Erle of Salusbury, (fn. 72) and noo moo ladys of
state. And thenne forthe with jentylle wemmen thys tabylle was
occupyde and a quarter of the byschoppe ys tabylle ther to. Thes
lordys sewyng were asygnyd for to do servyse ryallys before the
quene; the Erle of Northehumberlond and the Erle of Westemorelond, the Lorde Fehewe, the Lorde Furnevale, the Lorde Gray
of Wylton, the Lorde Ferrys of Groby, the Lorde of Ponyngys,
the Lorde Haryngton, the Lorde Darsy, and the Lorde Della
ware, &c.

And uppon Ester eve, that was the xxij day of Marche, and the
raygne of the kynge [th]e ix, the Duke of Clarans with many othyr
lordys were slayne in Fraunce and many lordys takyn presoners. (fn. 76)
And the same yere the kyng helde a Parlymentt at Westemyster
aftyr Estyr in monythe of May, in the whyche Parlyment was
axyde no talege, wherefore the Byschoppe of Wynchester lentte
the kynge xx Ml pounde. And in thys Parlymentt was ordaynyde,
by cause that golde was gretely a payryde by clyppyng and waschynge, that no man shulde aftyr Crystysmas nexte aftyr put forthe
no enpayryd golde in no paymente uppon payne of furfeture there
of; where fore every man for the moste party ordaynyd hym balans.
And the same yere, a non aftyr Wytson tyde, the kyng saylyd in
to Fraunce a-yenne and the Duke of Bedforde was made Lewtenaunte of Inglonde. Ande the same yere came the Duchyes of
Holonde in to Inglond.

Roberte Chycheley, Mayre of London

Ric. Goslyne

Anno x°.

Wylliam Weston

Ande that same yere the Duke of Bedforde held a Parlyment at
Wystemyster, and that be gan the iij day of Decembir; in the
whyche Parlyment was grauntyd a quyndesyn and a dyme to the
kynge, that tyme beyng at the sege of Mewys in Brye, in Fraunce,
and the halfe quyndesym and dyme to be payde antt Candelmasse nexte folowynge, and that the kyng shuld ressayve soche
payment as went that tyme: that ys to say, yf a nobylle were
worth v s. and viij d. the kyng shulde take hyt for a fulle nobylle
of vjs. & viijd.; and yf the nobylle soo appayryde were better
thenne vs. viijd., the kyng too paye the ovyr plus of vs.
viij d. Also that yere was grette scarsyte of whyte mony that
men myght unnethe have any golde changyd, thoughe hit were
nevyr soo good and of fulle whyghte. Also that yere, on Syn
Nicholas day in Decembyr, the yere of oure Lorde Ml cccc and
xxj, Harry, the fyrste begotyn sone of Kyng Harry the v, was borne
in the castelle of Wyndesore; to whom was god fadyrs at the fonte
Harry Byschoppe of Wynchester, John Duke of Bedforde, and the
Duchyes of Holond, Jacomyne, was the godmodyr; and at the
confirmacyon the Archebyschoppe of Cantyrbury, Harry Chycheley,
was godfadyr. Also the same yere, in the monythe of May, the
yere of oure Lorde Mlccccxxij, and of the raygne of the kynge
the x, the cytte in Mewys in Bry, whyche long tyme hadde be
besegyd [was yolden] (fn. 77) in the maner as folowythe aftyr:—

Thys ys the plesynge and the wylle of the Kyng of Fraunce, and
of the Kyng of Inglond, hys beuefys, (fn. 78) heyre, and regant of the
realme of Fraunce, that the market place of Mewys in Bry, and
they that benne with ynne, be yoldyn and delyveryd in the maner
as sewythe aftyr:

Fyrste, alle tho that be with ynne the fore sayde markett, of what
a-state that they bene, shalle yoldyn uppe the sayde markett place
of Mewys in Bry and hyr bodys prisonerys to the sayde kyngys of
Inglond and of Fraunce with yn the x day of thys presentt
monythe of May, the yere of oure Lorde a-bove sayde Ml cccc xxij.

Also that the sayde kyngys, at [th]e reverens of God and eschewyng
of Crystyn mannys blode, shall ressayve [hem] (fn. 79) as hit folowythe
after, that ys to wetyn, Syr Lewys Gaste, Guycharde of Cisse,
Mayster Robert Guesene, Phylyppe Gamcelys, (fn. 80) Peron de Lupe, John
Damoy, (fn. 81) le Bastard de Varru, Denys de Varru, Maystyr John de
Romys Termagyn, (fn. 82) Barnarde Domerville, (fn. 83) and John de la Motte; (fn. 84)
one that blewe and sownyd an horne duryng the sege, that men
say ys namyd Grasse; and alle the gunners the consentaunte and
compabyle of the dethe of the Duke of Burgayne that was; they
that othyr tyme have made othe of the fynalle pes; they that
have townys, or strenghtys, or governaunce by othyr for hem;
the Englysche, Yrysche, Schottys, and alle o[th]er that have bene
obedyens of the kynge or the regaunte, yf any there bene yn the
sayde markett place dwellyng;—that all (fn. 85) they shalle a-byde and
dwelle to the wylle of the forsayde kyngys. Also the sayde kyngys
shall ressayve alle the othyr in the sayde markett place beyng, in to
hyr goode grace and mercy for to dwelle presoners, hyr lyvys savyde.

Also for as moche as hyt towchyd the sayde kyngys, Syr Lewys
Gaste, the bastarde of Barru, Denys (fn. 86) de Barru, and Mayster John
de Raynys, (fn. 87) they shalle be putt to hyr dome, and justise shalle
be done and mynystryde to hem.

Also as touchynge the forsayde Guycharde de Cysse, Peryn de
Luppe, Mayster Robert de Groysyne, Phylyppe of Chancellerys, (fn. 88)
and John Damoy, the forsayd kyngys declaryn that they shalle
dwelle and abyde to hyr wylle as be fore sayde, unto the tyme
that the townys of strengythe that by hem, or be any of hem, or
othyr on hyr be-halfe, or by o[th]er that any thynge shulde be or
may be don for hem, be holdyn, be (fn. 89) yoldyn and delyveryd to
the sayde kyngys, or to hyr comyssoures and deputes, and aftyr
hyr ordynaunce, the whyche thynge they shalle done with alle hyr
dylygence possyble, with owte fraude or malyngne; aftyr the whyche
yeldynge uppe and delyveraunce the sayde kyngys shalle holdyn
or do be holdyn the above sayde Guycharde, Peryn, Mayster
Robertt, Philippe, and John Dawney in surete of her lyvys, so
that they or any of hem shalle nought be dewly founde coupabyle
of the dethe of Duke of Burgayne. And as towche the othyr
exceptyde, they shalle a-byde the wylle of the fore sayde kyngys,
as hyt ys contaynyd in the secunde artycule.

Also the Erle of Brienne (fn. 90) shalle [be] (fn. 91) quytte a yenne the fore
sayde Peron of alle that in whyche he ys bounde or holdyn for
cause of hys ransom or othyr wyse, and the sayde Peron shalle
playnly quyte hym in takyng hys letters or quytaunce to the sayde
erle, and he shalle yelde to hym alle the letters that he hathe of
hym or of any othyr uppon that.

Also the [fore] (fn. 92) sayde, beyng in the foresayde markett of Mewys
in Bry, hangynge the sayde tyme, and that a none, shalle putt or
shalle done to putt by inventary alle the cornys, wynys, and othyr
vytayle beynge in the sayde markett, and aftyr the placys where they
shalle bene, for to benne takynne and delyveryd to the comyssours
and deputes of the sayde kyngys. And in lyke wyse shalle benne
in hors beyng in the sayde markett.

Also they shalle putt or done putt in any certayne place with yn
the sayde markett alle the abyllymentys of werre that benne there
ynne, as welle pouders, gounnys, and arblastys, schott, or othyr
artylers, with owtyn any fraccyon, brekyng, wastyng, or a-payryng.

(fn. 93)Also the a-boven sayde of the sayde markett shalle puttyn or do
puttyn alle hyr harneys of werre in a certayne place.

Also the same wyse they shalle putt or do putt in certayne place
alle the jewellys and reliquys, bokys, ornamentys, and othyr goodys
mevabil, beyng in the sayde markett, longyng unto the chyrchys,
abbayys, mynstyrs, pryours, or hospytalys what soo evyr they bene,
levyng to hem to be restoryde in hyr placys of othyr (fn. 94) chyrchys of
the sayde markett, and whythe owte fraude or malynge.

Also (fn. 95) they shalle putt or do putt in a place or two alle the golde,
sylvyr, vesselle, jewellys of golde and sylvyr, bokys, robys, lynnyn
clothe, and also wollyn clothe of alle maner, beyng in the sayde
markett, and that longythe to othyr thanne the sayde chyrchys,
abbeys, mynysters, pryorys, hospytallys, and that with owte fraude
or malyng.

Also, for to fullefylle that they have sayde, they shalle brekynne
and undo and make oppyn alle that bene hydde or [withdrawen in
the thinges and goodes aboveseid, or any of hem, where that thei
ben hidde or] (fn. 96) dystryde (fn. 97) in the same markett, with owtynne with
drawyng or to hylyn anythyng what hyt so be; and that may not
be done nor executyde with yn the fore sayde day, they shalle
declarynne and denounsyn with owte fraude, faynyng, or malynge,
unto the comyssourys and deputes of the sayde kyngys, uppon payne
that [th]ey [that] (fn. 98) shalle done the contrarye, and the consentauntes, (fn. 99)
and the coupabyle (fn. 100) there-of, shalle lese the grace of the fore sayde
kyngys and the effecte of thys presentt apoyntmentt.

Also uppon the sayde payne the (fn. 101) above sayde beyng yn sayde
markett shalle be holdyn [and] (fn. 102) to take and delyvyr, shewyn and
declare, with owte fraude or malynge, to the comyssourys or deputes
of the sayde kyngys [al the goodes and thinges] (fn. 96) above sayde,
with owtyn any thynge to hem hylyn or withdrawyn or i-borne
awaye or othyr, for hem or any of hem.

Also they a-bove sayde, beyng in the sayde markett place of
Mewys in Bry, shalle delyvery playnely and shalle yeldyn quyte
alle the presoners that they have and with holdyn of our subjectys
and obeysaunce, and othyr of the sayde servys of the sayde kyngys,
as welle alle that benne in the sayde markett as in othyr places
where that they bene; ande with that they shalle playnly quyte
alle othyr subjectys [obeisaunces] (fn. 96) and othyr of the sayde servyse
of the above sayde kyngys [th]at to hem have made any be-heste or
faythe or othe.

Also, hangynge the tyme above sayde, they of the sayde markett
shalle nought ressayvyn nor sufferne to entre, any preson (fn. 103) what so
evyr he be, in to the sayde markett; nor they shalle not suffer any
maner of person to passyn or go owte there of for to bere owte any
of the sayde goodys beyng there ynne, with owte lyscence of the
sayde kyngys; nor they shalle not purchesse, nor suffer to be pur
chessyd, any thyng that may be predyjusse (fn. 104) of the sayde kyngys,
nor non othyr of hyr subjectys, or ellys for to inpechyn the fullefyllyng of thys presentt apoyntment, uppon payne to losse by hem,
or hem that shalle done the contrarye, and hyr consentamentys
and compabylys there of the grace of the marcy of the sayde
kyngys.

Also uppon the payne and othe alle tho fore sayde beynge in the
sayde markett, ande eche of hem, shalle holde and kepe and fullefylle alle the poyntementys and artyculys a-bove sayde and eche of
hem, with owte hem or any of hem for to brekyn ne (fn. 105) any wyse to
done there a-gayne.

Also that thei shul make (fn. 106) othe and thei shul take (fn. 106) hyr letters
selyd with hyr selys for the surete to bene holdynne by twyne the
kyngys a-bove sayde, and of othe[r] of hem, in to the nombyr of
a C personnys, as welle of captaynys as of othyr notabylle personnys,
beyng in the sayde markette, and they thatt have non sealys and
canne wrytte [thei shul signe the lettres] (fn. 107) with hyr owne hondys
[and] (fn. 107) they shalle passyn byfore the kyngys tabyllyon of Mewys in
Bry. And the same weyse they that have non sealys, nor canne
nott wryte, shalle also passe by the kyngys tabyllyon to benne
regysterde.

Also ande fro (fn. 108) the day of thys present poyntementt shalle be done
and fullefyllyde, and into that day encludydde, at the whyche day
they shalle be holdyn to take and delyvery the sayde markett, as hyt
ys sayde, in alle maner alle wey dede of werre shalle sessyn on owre
party and of othyr.

Also the a-bove sayde of the same markett a noon shalle take and
delyvery to the comyssours and deputes of the sayde kyngys, Syr
Lowys Gaste, Roberte de Guesseny, Phylyppe Gamochys, John
Damoy, le Bastarde de Barrowe, (fn. 109) Denys de Barowe, (fn. 109) Mayster John
de Raynys, and othyr of the nombyr of xxiiij personys, wherof (fn. 110) the
comyssours of on party and of an othyr be accordyd.

The whiche artyculys a-bove sayde and (fn. 111) declaryd were concludyd,
apoyntyd, and accordyde by the Duke of Exceter, the Erle of
Warwyke ande of Bryenne, and Syr Watyr of Hungerforde, comyssours and deputes of the sayde kyngys be-halfe in the one partye,
and Peron de Luppe, John Damoy, Mayster Phylyppe Malete, (fn. 112) and
Wylliam Frosche, (fn. 113) for hem selfe and for alle [th]e othyr of the sayde
markette, of the othyr party, the secunde day of the monythe of
May, the yere of oure Lorde Ml cccc xxij. And soo the x day of
the same monythe the sayde markett of Mewys in Bry and alle the
towne was yoldyn in maner and forme as hyt ys a-bove sayde.

The same yere the xiij day of Auguste a newe wedyrcoke was
sette at Powlys stypylle in London.

Also the same yere, the laste day of Auguste, the yere of oure
Lorde Ml cccc xxij, the good and nobylle Kyng, Harry the v aftyr
the Conqueste of Inglonde, floure of chevalrye of Crystyn men,
endyd hys lyffe in Fraunce, at Boys in Vincent, be syde Parys, the
x yere of hys raygne, to whom God graunte mercy. Amen.

Ande that same yere, the xx day of Auguste, deyde the
Byschoppe of London, Clyfforde, and thenne was made byschoppe
Mayster John Kempe, whos bonys, the viij day of Novembyr
next folowyng, worthely at Westmynyster were interyde.

Here foloweythe namys of the townys and castellys, abbeys,
pylys, and pylettys, in Normandy, that oure fulle excellent lorde the
Kyng Harry the v. wanne and conqueryde in Normandy and in
Fraunce, to hym and to hys ayrys, in maner and forme as hit ys
bove sayde.

Fyrste the towne of Hareflewe and the castelle of the same, the
castelle of Toke, the castelle and towne of Cane, the towne and the
castelle of Argentyne, the towne and the castelle of Fallex, the
towne and the castelle of Mewys in Bry, the towne and the cytte
and the castelle of Rone, and many moo, the nombyr of an c
townys and castellys, abbeys, and strong-holdys.

Here benne the namys of Mayrys and Sherevys in the tyme
of Kynge Harry the vj, the fyrste begotyn sone of Kyng Harry
the v., the whyche yere of hys raygne be ganne the fyrste daye of
Septembyr, the yere of oure Lorde Ml cccc xxij, and the age of the
Kyng Harry the vj nought fully xij monythys whenne he beganne hys raygne.

Wylliam Walderne, Mayre of London

Wylliam Estefyllede

A° j°.

Robert Tedyrsale

Ande that same yere, the xxj day of October, in the mornynge
by twyne vij and viij of the belle, Kyng Carlys of Fraunce dyde,
whos body ys worthely enteryde at Syn Denys.

Also the same yere the kyngys Parlyment was holde at Westemyster, and that be-ganne the ix day of November, in the whyche
Parlyment was ordaynyde the governaunce of the kynge, howe he
shulde be governyd in hys tendyr age.

Also in that Parlyment was grauntyd unto the kyng v. noblys of
every sacke wolle duryng the terme of the (fn. 114) yere. Also the same
yere, the secunde (fn. 115) day of Marche, was Syr Wylliam Tayloure,
preste, brende in Smethefylde for heresye. And the for sayde
secunde (fn. 115) day of Marche wasse made the trety of the delyveraunce
of Pounte Mylanke, that was take and longe tyme holdyn by the
party callyde the Armonackys, and delyveryd as hyt in maner aftyr
folowy[th]e:—

Here folowythe the appoyntment and yeldyng uppe and delyveraunce of the stronge holde of the brygge of Pount Mylancke,
by twyne the Erle of Sawlysbury, Syr John Fastolfe, Stywarde of
Howsholde, Syr Perys of Founteneye, Lorde of Raynys, Stywarde
of the Howsholde of the Regaunt of Fraunce, Duke of Bedforde,
Syr John de Pullyngley, Lord of the Mote de Tylly, knyghtys,
and Rycharde Woodevyle Lorde of Preaus, Nycholas Burdete,
Chyffe Butteler of Normandy, Perys Baret Lorde of Cirone, squyers,
comyssourys, and deputes therto of the be-halfe of my lorde the
Regaunt of Fraunce on the one party, and Syr John Gravylle
Lorde of Mountayne, and Syr Lewes Marchelle, Syr Adam of
Stonys, (fn. 116) John de Chaunler, John of Myrayle, Roger of Versy, and
othyr mo othyr dyvers (fn. 117) of the party of hem that nowe presentt
occupyen the sayde Pounte.

Fyrste the above said beynge in the sayde Pounte [or fortresse
of Melank, shul yelden the same Pount] (fn. 118) and strengythe to the
hondys of my sayde lorde the Regaunt of Fraunce, or of the (fn. 119)
commyssourys or deputes, so areryd, strengythe (fn. 120) and abylyde of
gonnys, poudrys, arowblastys, schotte, harneys, and othyr abylymentys of werre, as hyt ys at thys tyme, with owte fraude,
desepsyon, and malynge, and with owte to done to the same
abylymentys of werre and othyr thyngys defensabylle for the sayde
strenghthe any waste or any brekyng, nor non inpayrement of
vytayle or of any othyr thynge for mannys body, the whyche
strengh[th]e and brygge they shalle yeldyn and delyveryde as hyt
ys sayde on the morowe, the secunde day of thys presentt monythe
of Marche, at the hour of terce, &c.

Also hit ys accordyd and poyntyde that alle they nowe beynge
at thys tyme in the same Poynte or strengythe of Melancke, of what
a-state or condyscyon that he be, they shalle yeldyn hym and putt
hem in alle thynge to the wylle of my sayde lorde [th]e Regaunt, of
multe (fn. 121) and grete humylyte and obeysaunce that they may or shalle,
by cause of whyche humylyte and obeysaunce the sayde comyssourys and deputys of my sayde lorde the Regaunt [have promysid
that hym self my lord the Regent], (fn. 122) of hys hye grace, in usyng of
marcy and in honowr and reverens of God and thys hooly tyme of
Lentt that nowe ys, shalle ressayve hym to grace and lete hem
have hyr lyvys: excepte tho that certayne tyme have benne in
obeysauns of the kynge that was of Inglonde, heyre and Regaunt
of Fraunce, to whom God pardon, they thatt have made the othe
of the fynalle pes of the realmys of Fraunce and of Inglonde,
and they that have bene consentaunte of the dethe of Duke of
Burgayne that was laste dede; and also Englysche men, Walysche
men, and Yrysche men, and Schottys, yf anny there be there yn;
ande excepte with John Duras, or callyd ellys Scarbrey, (fn. 123) Ferrande
of Bone beaute, (fn. 124) Olyver de Lawny, (fn. 125) and the gonners, and tho
that were fyrste in the buschementt that fyrste enteryd the Pounte,
the whyche alle shalle be leven sympylly to the wylle of my lorde
the Regaunt.

Also hyt ys a poyntyd, yf any gentylman, or any othyr of the
bove sayde, nought exceptyde, wylle yelde hym and putt hym in
to the obeysauns of the kyng our soverayne lorde the Kyng of
Fraunce and of Inglonde, and of my sayde lorde the Regaunt, and
make the othe in suche cas and (fn. 126) customyd, serve the kyng and my
sayde lorde the Regaunt, as hyr verry lege men, and to werre a
gayne the partyes callyd Armenackys as they dyde a gayne the
kyngys and oure sayde lorde the Regaunt, (fn. 127) hym sylfe shalle ressayve
hem of hys grace withowte anny [of] (fn. 128) fynaunce makynge or ramsom,
provyded alle way to done and fullefylle (fn. 129) they shalle delyvery
caucion (fn. 130) and goode suffycyaunt pleggys.

Also thys tyme alle tho that benne in the same strenghthe or brygge
of Mylanke, that have or holdyn, or that othyr holdyn in hyr be-halfe,
any towne, place, or strengythe, dysobeysauns to oure lorde the Kyng
and my sayde lorde the Regaunt, delyvyr and yelde hem up unto
my sayde lorde or to hys deputys. And with that they shalle doo
alle hyr myght and trewe devyr an gayne hyr parentes and frendys,
yf any there bene, that holde any suche strengythe or towne dysobeysauns, that they shulle yeldyin hem up to my sayde lorde, &c.
Ande unto the tyme that they have done ande i-fullefyllyde the
thyngys above sayde, they shalle dwelle in the wylle of my lorde the
Regaunt, the whiche thyng above sayde and done and fullefylle
dewly, he shalle ressayve hem as hyt ys above sayde.

Also yf any be in the same sayde brygge or strengythe of
Melancke, havyn and holdyn, in what [place] (fn. 131) that they bene, any
presoners, be they Fraynysche, Englysche, Burgonys, or othyr, of
the oboysauns or servyse of owre lorde the Kyng and of my lorde
the Regaunt, they shalle yoldyn hem and delyvery hem frely and
quytly, with owte takyng of the sayde personys or of hyr pleggys
any fynaunce or ramsomys.

Also hyt ys apoyntyde that they that bene in the strengytheys of
Pounte Melanke, withynne the day of the morne at the howre of
terce, shalle putt or do putt, in a certayne place or two of the
sayde strengythe, alle hyr harnys of werre, with owte any thynge
brokyn or a-payryng. Also they shalle do putt in anothyr certayn
place alle the golde and sylvyr, and sylvyr vesselle and jewellys,
with othyr goodys beyng in the foresayde strengythe, with owtyn
any thynge to holdyn or hydyn, in what place or maner that hyt
be, they shalle delyvery hem to the comyssourys of oure lorde the
Regaunt, uppon payne to lese the benefycys of thys present poyntement and the grace of my sayde lorde the Regaunt.

Also they shalle put in the sayde strengythe in oo place or ij alle
the hors beyng there yn, and alle hyr harneys, for to be delyveryd
on the state and plyghte that they benne nowe at thys tyme, whythe
alle othyr thyngys a-bove sayde, unto the comissurys and deputes of
my sayde lorde the Regaunte, uppon the payne above sayde.

Also uppon the same payne ys tretyd and appoyntyde that
durynge the sayde trete they shalle nought lette or suffer any maner
person to partyn owte of the sayde strengthe of Melanke, nor noo
person to entyr, with owte leve and lyssens of my sayde lorde the
Regaunt; and uppon the same payne they shalle denounsyn, seale, (fn. 132)
and delyvery to hym or to hys comyssurys the for sayde (fn. 133) personys
except, where-of they have any knowynge.

And to that ende that the thinges (fn. 134) above sayde ben holly fullefyllyde fyrmely and worthely, the above sayde comyssourys and
deputys, in [th]at one party and of that othyr, of thys present appoyntement, have sette hyr sealys, in the fyrste day of Marche, the
yere of oure Lorde Ml cccc xxij.

And in the monythe of Apprylle was made the allyaunce by
twyne the Regaunt of Fraunce, the Duke of Bedforde, the Duke of
Burgayne, and the Duke of Bretayne, in maner and forme aftyr
folowynge:— (fn. 135)

To alle tho that thys present letters shalle see or hyre, Robert le
Jone, lorde of the Foreste, caunseler of oure lorde the kynge, and
hys bayly of Amyas, sendythe gretynge. We do you to wete that
thys day before us have bene brought, coveryd, (fn. 136) and dylygently
beholdyn, a letter yevyng of ryght excellent pryncys my Lorde
Regaunt of Fraunce, Duke of Bedforde, my Lorde Duke of
Burgayne, and my lorde the Duke of Bretayne, [have] (fn. 137) selyde with
hyr manuelle sygnettys, and enselyd with dowbylle queue of hyr
sealys in redde wex, sygnyde and inselyde also why[th]e emanuelle
sygnys of Mayster John Rynelle, secretary of oure lorde the kynge,
Mayster Quyntyne Menarde, secretary of my lorde the Duke of
Burgayne, and Mayster John Browne, (fn. 138) secretary of my lorde the
Duke of Bretayne, hoole and saufe in sealys and in wrytynge,
as by the specefyynge of the same letters hyt ys shewyd, of whyche
letters the tenoure folowythe:

John Regaunt of Fraunce, Duke of Bedford, &c., Phylyppe
Duke of Burgayne, &c., the Duke of Bretayne, &c. To alle thot
[th]at thys presentt letters shall see we sende gretyng. [We] (fn. 139) do you
to wetyn that for the consyderacyon of the grette frendeschyppys
and nygheyng of lynagys that nowe ar by twyne us, and also mevynge
the maryagys concludyd, acordyd, and conservyde by-twyxte us,
John Regaunt of Fraunce and Duke of Bedford and othyr (fn. 140) dyre
welle belovyde suster a (fn. 140) cosyn Anne of Burgayne, on that one party,
and of dyre and welle belovyd brothyr Arture Duke (fn. 141) of Turreyne,
Erle of Monforte and of Ivery, and of oure dyre and welbelovyd
sustyr and cosyn Margarete of Burgayne, on that othyr party, ande
for the goode governaylle of oure lorde the kynge and of realmys of
Fraunce and Inglond, of us and of oure lordeschyppys, landys, contreys, and subjectys, we and every one of us sweryn, behotynne, and
promysyn to benne and dwellyng, as longe as we shalle lyve, in
goode and verry love, fraternyte and unyon, that one whythe that
othyr, that welle shalle love and cherysche and holdyn to gedyr as
bretherynne ar kynnys men, or parentes and goode frendys, we
shalle kepe and defende the honowre [th]at one of that othyr as welle
prevely as a-pertely, with-owte any fraude and dyssymylacyon in
any wyse; we shalle do wetyn one of that othyr of alle that we
shalle knowyn and undyr-stonde that may turne and be to profyte
or damage, honour or dyshonoure, or one of that othyr, and of oure
lordeschippys, landys, and contreys, and subjectys; and yf any persone
telle or make any wronge reporte to us or to any of us one of that
othyr, we shalle geve there to noo credens nor faythe, but we shalle
whytheholdyn smartely agayne us, and eche of us in ryght any
suche that have made that wrongfully reporte, and by goode love
and verry charyte a-none we shalle do to knowe of hym of whom
suche reporte was made, and thereyn for to done that shalle long
to be done be resone.

Also, yf we or any of us have to done or nede for oure worschyppe
or oure contrayes, londys, [and] (fn. 142) lordschyppys to kepe or to defende
a-gayne any that wolde grevyn or damagynne us or any of us, we and
eche of us shalle be holdynne to helpyn and servynne hym amonge
us that so shalle have nede, whenne we be there to requyryd, with
summys of v c men of armys or of folke of schotte, (fn. 143) whettyr that
may a-vayle or plese or lykyng to hem that so shalle have nede.
And he that shalle be requyryd shalle be holdyn to sende at hys
owne dysposyssyon hys men or forke (fn. 144) for the fyrst monythe; and for
the surplus of the tyme that the saudyers shalle serve, the requyrant
shalle ben holdyn to sendyn hem at hys propyr dysposycyon. And
yf any of us wylle have grete (fn. 145) power, he that shalle be requyryd
shalle be holdyn to helpe at the costys and dyspens of the requyrant
as farforthe as he goodely shalle, as he may, hys contrayes [and] (fn. 142)
lordeschippis resonabely a-fore warnyde.

Also whythe alle oure (fn. 146) myghte, and by (fn. 147) alle the beste maner
that we canne or may devyse for (fn. 148) relevynge of the pore pepylle of
the realme that hathe sufferd and sufferythe hyt (fn. 149) so moche myschief;
and for that we shalle spedyn us to doo away the warre of the realme,
and so sette hyt in pes and reste and tranquyllyte, to that ende that
God there-yn be servyde and worschippyd, and that marchaundyse
there may have the cours: Alle thys thyngys we and eche of us
promyse and hotyn to fullefylle and trewly kepe as longe as we shalle
lyve, by the maner above sayde, whythe any wyse for any contrarynys
shalle not offende, (fn. 150) undyr the oblygacyon of alle oure goodys mevabylle and unmevabylle nowe beynge presente and tho that bene to
come.

In wytnes here of we have done sette oure selys to thys present
lettyrs, and we have sygnyd hem whythe oure owne honde, and
undyr wryte oure propyr namys. Gevyn at Amyens the xvij day
of Aprylle, and the yere of oure Lorde Ml cccc xxiij. Also sygnyd
by my foresayde Lorde the Regaunte of Fraunce, Syr John Duke
of Bedforde, and by my Lorde Duke of Burgayne, by my Lorde
Duke of Bretayne. And uppon the foldyng of the same letters ys
wryttyn: "Par (fn. 151) mone Senowre le Regaunt de le realme de Fraunce,
Deuke de Bedeford, John Rynylle. [Par Monsieur le Duc de
Burgoigne, Q. de Menart.] (fn. 152) Par (fn. 151) mone Senowrys Duke de Bretayne,
J. le Breune. In wytnysse whereof to thys present letters we have
sette to oure sealys of the baylyage of Amyes. Gevyn at Amyes,
the xviij day of the monythe of Aprylle, and the yere of oure Lorde
Ml cccc xxiij.

Also the same yere Newgate was be gon to be made a Newgate
by the executourys of that famos marchant and merser, Rycharde
Whytyngdone.

Wylliam Crowmere, Mayre of London

Nicholas Jamys

A° ij°.

Thomas Wansforde

Ande that same yere there was a Parlyment at Westemyster,
and that be-ganne the xxj day of October; and in that yere, the xxj
day of Feveryr, was Syr Thomas (fn. 153) Mortymere drawe, hangyd, and
quarteryde, and hys hede smete of at Tyborne, and hys body was
buryd at Syn Johnys at Clerkyn-welle and hys herte at Fryer
Menowrys be syde Newgate. And that yere was the batylle in
Verney, in Perche, the xxvij day of Auguste, by my lorde the
Regaunte of Fraunce, John Duke of Bedforde, with othyr lordys
with hym of Englysche lordys; and in that batayle was slayne the
Erle Dugelas, the Erle of Bogham, the Erle of Marre, and alle the
Scottys that durste a-byde in the fylde were slayne and take. And
there was take on the Fraynysche syde the Duke of Launsun and
the Erle of Almarre, and many mo othyr knyghtes an squyers were
takyn and slayne, the nombyr of v ml Scottys and Armonackys, &c.

And that same yere, in the monythe of Feverer, the Stywarde of (fn. 154)
the Kyngys of Scottys, whas name was Jamys, weddyd the Erlys
doughter of Somersett at Synt Mary Overes.

John Mychelle, Mayre of London

Symon Seman

A° iij°.

John Bythewater

Ande that yere there was a Parlyment att Westemyster; and that
Parlyment beganne the laste day of Aprylle. And at that Parlyment the Erle Marchalle was made Duke of Northefolke; and in
that Parlyment was moche altercacyon by-twyne [th]e lordys and the
comyns for tonage and poundage. And at that Parlyment was
grauntyd that alle maner of alyentys shulde be put to hoste as
Englysche men benne in othyr londys, and ovyr that condyscyon
was the tonage grauntyd; the whyche condyscyon was brokyn in
the same yere by the Byschoppe of Wynchester, as the moste
pepylle sayde, he beyng Chaunseler the same tyme, and there-fore
there was moche hevynesse and trowbylle in thys londe. And that
yere, the xiij day of Feverer at nyght, were caste many byllys in
the cytte and in the subbarbys a-gayne the Flemyngys, and sum
were set in the byschoppe ys gate of Wynchester, and in othyr
bischoppys gatys. And in the morowe the Byschoppe of Wynchester sent Richarde Woodevyle, squyer, to kepe the Towre of
London with men of armys as thoughe hyt hadde bene in the londe
of warre, and so induryd tylle the feste of Symon and Jude nexte
aftyr folowynge. And that yere there were many worthy men of
London apechyde of treson by a false boy Peloure by excytacyon of
the Byschoppe of Wynchester, as many men noysyde and sayde; yf
were trewe or no I remytte me to Gode. And of many moo othyr
townys, as Cauntyrbury, Exceter, and Brystowe, Covyntre, Yorke,
Chester, &c.

Ande that yere the Duke of Gloucester with hys wyffe wentte
into Ennowde; and she was Duches of Holand. And there he lefte
hyr byhynd hym.

Ande the same yere the Byschoppe of Wynchester sende to
Wyndesore for certayne men of the kyngys howsholde, and lefte
the kyng but with a fewe men, and for alle the prentys (fn. 155) of Courte,
unto Westemyster; and there they come in there beste a-raye; and
thenne he sende for the Mayre of London and hys aldermen. And
there he restyde many worthy men of the cytte. And that yere
dyde the Erle of Marche in Irlonde, the xviij day of Janyver, in
the castelle of Trynne.

And that yere come the kyngys sone of Portyng-gale in to
Englonde; and on Mychelle-mas evyn he com to London, and was
loggyd in the byschoppe ys place of London.

Ande in that yere there was a Perlyment at Westemyster, and
that Parlyment be-ganne the laste daye of Aprylle. And that Parlyment hadde an evylle faryng ende, to shamefully for to be namy[d]
of any welavysyd man.

John Covyntre, Mayre of London

Wylliam Myldrede

A° iiij°

John Brockeley

And that same yere that the mayre rode to Westmyster on the
same daye for to take hys othe, that ys, was the xxix daye of Septembyr, (fn. 156) whenne that he come home to hys mete with hys aldyrmen
and with hys goode comyners, or that they hadde fully ete, the
Duke of Glouceter sende for the mayre and hys aldyrmen that they
shulde come speke with hym; and whenne they come he cargyd the
mayre that he shulde (fn. 157) kepe welle the cytte that nyght and make
goode wache; and so there was, alle that nyghte, for my Lorde
of Glouceter and the Byschoppe of Wynchester were not goode
frendys as in that tyme. And on the morowe certayne men kepte
the gatys of the brygge of London by the commaundement of the
Lorde of Glouceter and of the mayre. And by-twyne ix and x of
the belle [th]er come certayne men of the Byschoppys of Wynchester
and drewe the chaynys of the stulpys at the brygge ende in Southeworke ys syde, the whiche were bothe knyghtys and squyers, with
a grete mayny of archerys, and they enbaytaylyd them, and made
defens of wyndowys and pypys as hyt hadde bene in the londe of
warre, as thowe they wolde have fought agayne the kyngys pepylle
and brekyng of the pes. And thenne the pepylle of the cytte hyrde
there of, and they in haste schytte in ther shoppys and come downe
to the gatys of the brygge in kepyng of the cytte ande savacyon of
the cytte a-gayns the kyngys enmys, for alle the shoppys in London
were schytte in one howr. And thenne come my Lorde of Cauntyrbury ande the Prynce of Portynggale, and tretyd by twyne my
Lorde of Glouceter and the Byschoppe of Wynchester, for they rode
viij tymes by twyne the duke and the byschoppe that day. And
thonkyd be God, thoroughe goode governaunce of the mayre and
hys aldyrmen, alle the pepylle was sessyde and wentte home ayenne
every mann, and none harme done thorough ealle the cytte, thonkyd
be God.

Ande the v day of Novembyr aftyr that, the kynge came fro Eltam
to London; ande with hym come the Duke of Glouceter and the
Prynce of Portynggale, and alle the lordys that were a-boute London
that tyme, with the mayre and alle his aldyrmen, and with alle
the trewe and goode comyners of the cytte of London; and
that was with a gode araye. And the x day of Janyver came the
Duke of Bedforde to London, and my lady hys wyffe with hym,
and they come to the Byschoppe of Wynchester; and the mayre
and alle the cytte fette hym and mette whythe hym at Merton,
and broughte hym to Westemyster. And in the kyngys palys he
was loggyd, and my lady hys wyffe and the Byschoppe of Wynchester in the abbay faste by hym. And the mayre with the cytte
gaf my lorde of Bedforde a payre of basonnys of sylvyr over gylte,
and Ml marke in them to hys welcome. And yet they hadde but
lytylle thanke.

Ande the xxj day of Feverer be ganne the counsel at Synt
Albonys, but there hyt was enjornyd unto Northehampton. And
the xxv day of Marche nexte aftyr be-ganne the Parlyment at
Layceter, and that induryd unto the fyrste day of June, and every
man was warnyd and i-cryde thoroughe the towne that they shulde
leve hyr wepyn yn hyr ynnys, that ys to saye, hyr swerdys and
bokelers, bowys and arowys. And thenne the pepylle toke grete
battys in hyr neckys and so they wentte. The nexte day they
were chargyde that they shulde leve hyr battys at hyr ynnys, and
thenne they toke grete stonys yn hyr bosomys and hyr slyvys, and
so they wennte to the Parlyment with hyr lordys. Ande thys
Parlyment sum men callyd the Parlyment of Battys. And at thys
Parlyment was the kyng made knyght, and xxxv moo whythe hym
of lordys and lordys sonys. Fryste my Lorde of Yorke, the Erle
of Oxynforde, and hys brother, the sone and the eyre of the Duke of
Northefolke, the sone and the ayre of the Erle of Urmounde, the
sone of the Lorde Hungerford, and Syr John Chaynye, Chyffe
Justysse of the Kyngys Benche, Syr Wylliam Babyngton, Chyffe
Justys of the Comyn Place, and Syr John June, the Chyffe Baron
of the Kyngys Chekyr, and many mo, to the nombyr above sayde.
And the fyrste day of Juylle be-ganne the counselle at London at
Westemyster, ande duryd fully iij wekys.

Ande the same yere, the xxviij day of Novembyr, deyde the
Countasse of Huntyngdon at the Colde Herborowe, in London, and
she ys buryd at the Fryer Prechowrys at Ludgate.

Footnotes

2.
borne no. These words are taken from J., and are a true rendering of the text
of the original treaty (see Rymer, ix. 895). Our MS. reads, "have ben frwte,"
following perhaps some other translation in which the word "without" has been
omitted. Vit. reads, still more absurdly, "have ben frendes."

55.
we wylle declare by oure letters to hem that wylle. The text here is peculiarly
corrupt, but we forbear to alter it. The true reading is in J.: "woll declare by here
(i.e. their) lettres that thei wol."

56.
ys. This word is superfluous, but the following words, which appear in J., have
been omitted: "bene comprehendid undre the bondes, suerties, and accorde of this
peas."

67. Anne, daughter of Thomas of Woodstock Duke of Gloucester, who married, first,
Thomas Earl of Stafford, and afterwards his brother Edmund, who succeeded him
in the title.

68. Anne, daughter of Edmund Earl of Stafford, second husband of the lady
mentioned in the preceding note. She married, as her first husband, Edmund
Mortimer, Earl of March.

69. Elizabeth, fifth daughter of Thomas Holland, Earl of Kent, was the wife of
John Lord Nevill, son of Ralph Nevill, first Earl of Westmoreland. Her husband
died in 1423, during his father's life.

70. Margaret Mowbray, daughter of Thomas first Duke of Norfolk (who was
banished by Richard II.), and sister of John Earl of Nottingham and Earl Marshal,
who was not restored to the dukedom of Norfolk till 1424.

71. Margaret, daughter of John de Beaufort, Earl of Somerset, the son of John of
Gaunt. She married Thomas Courtenay, Earl of Devonshire.

72. Alice, sole daughter of Thomas de Montacute, Earl of Salisbury. She was
married to Richard Nevill, third son of Ralph first Earl of Westmoreland, and after
her father's death her husband was created Earl of Salisbury.

75. The description of this coronation and banquet, especially the latter, is more
full in J., but as that account has already been printed by Nicolas in the "Chronicle
of London," pp. 162–5, I have refrained from noting the omissions in footnotes.

155. There appears to be an omission here in the MS. We ought doubtless to read,
"and for all the prentices of the Inns of Court." In V. the corresponding passage
is, "and he sent to the Innes of Court for to come to hym."